รัฐมนตรีว่าการกระทรวงคมนาคม กำชับกรมทางหลวงแจกน้ำบรรเทาทุกข์ภัยแล้งพร้อมเฝ้าระวังปัญหาหมอกควันไฟป่า
รัฐมนตรีว่าการกระทรวงคมนาคม กำชับกรมทางหลวงแจกน้ำบรรเทาทุกข์ภัยแล้งพร้อมเฝ้าระวังปัญหาหมอกควันไฟป่านายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า ได้กำชับให้กรมทางหลวงและหน่วยงานในสังกัดทั่วประเทศ เร่งบรรเทาปัญหาความเดือดร้อนการขาดแคลนน้ำเพื่อการอุปโภคบริโภคของประชาชน หน่วยงานรัฐและเอกชนทั่วประเทศในช่วงหน้าแล้งอย่างต่อเนื่องจนกว่าปัญหาจะคลี่คลาย ซึ่งกรมทางหลวงได้รายงานว่าล่าสุดได้ให้ความช่วยเหลือบรรเทาความเดือดร้อนดังกล่าวแล้วจำนวน 32 จังหวัดทั่วประเทศ คิดเป็นปริมาณน้ำ 4,353,900 ลิตร คาดว่าความต้องการความช่วยเหลือจะเพิ่มอีกมาก จึงได้สั่งการให้มีการเตรียมความพร้อมทั้งในด้านปริมาณน้ำ บุคลากรและอุปกรณ์ตลอด 24 ชั่วโมงนายสราวุธ ทรงศิวิไล อธิบดีกรมทางหลวง เปิดเผยว่า กรมทางหลวงและหน่วยงานในสังกัดทั่วประเทศ ยังคงเดินหน้าบรรเทาความเดือดร้อนจากการขาดแคลนน้ำเพื่อการอุปโภคบริโภคที่เกิดจากปัญหาภัยแล้งแก่ประชาชน ผู้เดือดร้อน องค์กรบริหารส่วนท้องถิ่น อำเภอ และจังหวัดทั่วประเทศ ตามโครงการ “กรมทางหลวง – การประปาส่วนภูมิภาค รวมใจต้านภัยแล้ง”ตั้งแต่เดือนตุลาคม 2562 จนถึงปัจจุบัน (31 มกราคม 2563) ได้ให้ความช่วยเหลือผู้ประสบ ภัยแล้งทั้งประชาชนและหน่วยงานต่าง ๆ รวมทั้งสิ้น 4,353,900 ลิตร ใน 32 จังหวัดทั่วประเทศ จำนวน 4,601 ครัวเรือน นอกจากนั้น กรมทางหลวงยังได้สนับสนุนน้ำ ในการระงับอัคคีภัยหรือไฟป่าที่เกิดขึ้น บริเวณสองข้างทาง เพื่อป้องกันไม่ให้ลุกลามและสร้างความเสียหายในวงกว้างควบคู่กับการเฝ้าติดตามแก้ไขปัญหา หมอกควันและไฟป่า พร้อมสั่งการให้หน่วยงานในสังกัดทั่วประเทศจัดจ้างแรงงานในท้องถิ่นโดยเฉพาะเกษตรกรมาดำเนินงานในโครงการของกรมทางหลวงที่มีอยู่ปัจจุบัน เพื่อทดแทนการสูญเสียรายได้จากการเพาะปลูกพืชตลอดหน้าแล้ง ซึ่งมีผลกระทบต่อกำลังซื้อภาคเอกชนรวมทั้งเศรษฐกิจโดยรวมของประเทศ และมีนโยบายสนับสนุนสร้างรายได้ให้เกษตรกรสวนยางพารา โดยมีแผนเพิ่มปริมาณการใช้น้ำยางพาราดิบในงานก่อสร้างและอุปกรณ์อำนวยความปลอดภัยของกรมทางหลวงประจำปี 2563 จำนวน 26,564 ตัน เพิ่มขึ้นจากปีที่ผ่านมาร้อยละ 15.4 หรือจาก 23,013 ตันในปี 2562